
Tíz hetes HIIT, CMIT és a proprioceptív tréning kognitív képességekre, testösszetételre, észlelt stresszre és motorikus képességekre gyakorolt hatásainak összehasonlító elemzése fiatal egyetemisták körében

Bevezetés: Napjainkban egyre több típusú edzés jelenik meg, amelyek – az edzés fogalmából eredően – funkcionálisak, tehát konkrét céljuk van. Ezek eléréséhez, illetve a személyre szabott edzéshez ismernünk kell azok komplex pszichoszomatikus hatásait. A kutatásom során a HIIT, a CMIT és a ProprT edzések krónikus hatásait vizsgáltam a testösszetételre, motorikus képességekre, kognitív képességekre és az észlelt stresszre vonatkozóan, fiatal egyetemista hallgatók körében (N=142, M: 21,5 év 39% férfi és 71% nő), akik heti egyszer, mozgásprogramtól függően, 80-90 perces edzésen vettek rész, 10 héten át.
Módszer: Az alanyok 10 héten keresztül vettek részt a választott edzésprogramon hetente egyszer 80-90 perces időtartamban. A választható edzést az edzéselméletben is elfogadott intenzitási zónák szerint soroltam be az egyes edzéstípusokhoz a kategóriák a következők: ProprT – pilates, jóga; CMIT – Futóklub, Funkcionális köredzés; HIIT – Boot camp. Az alanyok az első és a tizedik héten Hungarofit felmérésen vettek részt: Cooper teszt, fekvőtámasz teszt, felülés teszt, Flamingó teszt jobb és bal lábbal, a mozgásprogram elején és végén részt vettek észlelt stressz kérdőív kitöltésében (PSS14), valamint a kognitív képességeket mérő VTS COG/S8 teszten és TANITA BC-1000 mérleggel vizsgáltuk a testösszetételüket. A 3, 6, 9. héten a vizsgált személyek kitöltötték a Borg-skálát.
Eredmény: Szignifikáns összefüggést tapasztaltam az észlelt stressz szint csökkenésében mindhárom edzéstípusnál, a kognitív képességekre vonatkozóan a SUMGES értékben a ProprT edzésnél, a SUMR értéknél mindhárom edzéstípusnál, a Hungarofit tesztben a Cooper teszt résznél a CMIT csoportnál a, a Flamingó tesztnél a CMIT és a ProprT csoportnál és a felülés tesztben a HIIT csoportnál. A Borg-skála értékinek különbségeinél szignifikáns változást tapasztaltam a ProprT és a HIIT típusú óráknál. A testösszetételben szignifikáns különbséget a ProprT edzéstípusnál voltak megfigyelhetőek a következő értékekben testsúly, FFM, PMM, BMI.
Következtetés: Az eredmények megerősítették az egyes edzéstípusok pszichoszomatikus hatásainak eltéréseit. A nemzetközi irodalommal összhangban, jelentős a HIIT edzés komplex hatása. Javaslatot tudok tenni az egyetemi testnevelésre alkalmazására vonatkozóan és az egyes edzéstípusok használatára a fejlesztési célok elérése érdekében. A kutatásom számos további kérdést vet fel életkor, nem, edzéséletkor, edzéscél, preventív vagy rehabilitációs edzés, stb. tekintetében. 



